Rembert von Funcken (1632−1709)

**Rembert von Funcken** ( 1632 – 3. veebruar 1709 Riias) oli Rootsi sõjaväelane (kindralmajor) ja riigitegelane.

Ta oli oobersti auastmes Narvas paiknenud Skåne-Hallandi rügemendi ülem (1685–1695), Narva kindluse komandant, Narva garnisoni ülem, Ingerimaa viitsekuberner, ja 1708–1709  Põhjasõja-aegne Liivimaa Riia asekuberner.

Rembert von Funckenile kuulusid Liivimaal Liezēre kihelkonna Liezēre (*Löser*), *Eckhof*i ja Medzula (*Meselau*) mõis.

## Perekond
Tema vanemad olid kahurväeooberst, maanõunik, Liezēre mõisnik ja Saaremaa asekuberner Rembert Funcke (surnud 1654; naturalisatsiooni järel Rootsis perekonnanimi Funcken) ja Lüttichi stifti Möringenist pärit Sara Helena Selius (Selin). Tema vanaisa, Viermündeni ja Zeidlingshauseni (Siedlinghausen ?) mõisnik Johann Funck oli Saksa-Rooma riigi Waldecki krahvkonna maadrost ja salanõunik. 

Tema õdedest Elisabet Juliana von Funcken oli Ingerimaa aadlilipkonna ooberstleitnandi ja Ingeri Suida mõisa pärushärra Joachim Georg von Rohri (maetud 1687 Narvas) abikaasa ja Katharina Barbara von Funcken Eestimaa maanõuniku ja oobersti Hermann von Ferseni (suri 1708 Moskvas) abikaasa.

Rembert von Funcken abiellus Haapsalus 19. juulil 1660 Sophie Elisabeth von Ungerniga (1628–1665), kes oli Läänemaa Ridala kihelkonna Ungru mõisniku Otto von Ungerni ja Hanila kihelkonna Paadrema mõisast pärit Gertrude von Uexkülli tütar, ning kelle esimene abikaasa, Ridala kihelkonna Sinalepa ja Parila mõisnik, rittmeister Christopher von Kursell hukkus 1656. aasta Riia piiramisel.  

Teist korda abiellus ta samuti Läänemaalt pärit Paadrema vabapreili Helene von Yxkull-Gyllenbandiga, kes oli oobersti ja Eestimaa maanõuniku Reinhold Johann Yxkull-Gyllenbandi (maetud 1672) ja Särevere mõisa pärijanna Margarethe Nierothi tütar. Abielust sündisid: 
*Anna Magdalena von Funcken (1671–1734), kindralmajor Ewert (Eberhard) von Straelborni (1666–1736) abikaasa;
*Maria Louisa von Funcken (sünd. 1672), Ivangorodi komandandi kindralmajor Magnus Stiernstråle abikaasa;
*Beata Justina von Funcken (sünd. 1674), suurtükiväe ooberst von Löwlingi abikaasa;
*Judith von Funcken (sünd. 1675);
*Sabina Sidonia von Funcken (1677–1714), Inju mõisniku ja vabahärra Gustav Adolf Mellini ( –1710) ja ooberstleitnandi, Lugaži (Ludenhof) vabahärra Jürgen Gustav Wrangeli (1662–1733) abikaasa;
*Gustav Moritz von Funcken (sünd. 1678);
*Franz Albert von Funcken (sünd. 1679);
*Gustav Heinrich von Funcken (1681–1761), major, Liezēre ja Medzula mõisnik, Ulrika Katharina (Margaretha) Clodt von Jürgensburgi abikaasa ja kohtunik Rembert von Funckeni (1724–1786) isa. Krahv Friedrich Wilhelm Rembert von Bergi, Gustav Heinrich von Wetter-Rosenthali ja Saaremaa Randvere fideikomissihärra, Venemaa New Yorgi peakonsuli ja entomoloogi Robert von Osten-Sackeni (1828–1906) esivanemad;
*Carl Magnus von Funcken (sünd. 1682);
*Martha Phillippine von Funcken (1685–1759), ooberstleitnandi krahv Frölichi ja Riia kindralkuberneri Peter von Lacy (1678–1751) abikaasa;
*Magnus Gabriel von Funcken (1686–1751), Poltaava lahingus vene vangistusse langenud Rootsi sõjaväelane;
*Apollonia von Funcken (sünd. 1693), abiellus 1723 Lemsalu kihelkonna Šķirstiņi (Napküll) mõisniku ja brigadiri Albrecht von Cahdeusega, Eestimaa asekuberneri Karl Gustav von Cahdeusi ema.

Kolmandaks abikaasaks sai Põhjasõja ajal Margaretha (Greta) Christina Frölich (1683–1735), kes oli Liivimaa kuberneri krahv Carl Gustaf Frölichi (1637–1714) ja Plantina Margareta Bengtsdotter Cederbomi (surnud 1690) tütar, ning 19. märtsil 1703 Kuramaal Saladeni lahingus hukkunud major Hans Heinrich von Wrangelli (1668–1703) lesk.

Tema lesestunud abikaasa abiellus u 1714 Liivimaalt pärit kindralmajori ja Pohjanmaa maavanema, vabahärra Reinhold Wilhelm von Esseniga (1669–1732) ja temast sai vanaema krahv Hans Henrik von Essenile.

## Vaata ka
*Gustaf Funck (1670–1736), Västmanlandi maavanem, Brogårdi mõisnik, 1723. aastast Rootsi vabahärra (nr 189), mäekolleegiumi assessori Johan Thomasson Funcki (1630–1679; sv) poeg ja juristi Johan Funcki (1703–1773; sv) isa.

## Viited

## Välislingid
*Riias, linna jurisdiktsiooni alusel alal ja kahe miili ulatuses linnast elavad isikud, sõltumata seisusest, peavad maksma valmistatavate jookide pealt ajutiselt kehtestavat aktsiisi. –  Rembert von Funckeni korraldus Adam Ludwig Lewenhaupti nimel, Riia 8. veebruar 1709